**Čitateľská gramotnosť**

Príloha k ŠkVP

Úvod

Požiadavku nového definovania všeobecných i špecifických cieľov vzdelávania na základnej škole priniesli zásadné zmeny v spoločnosti po roku 1989 (potrebu zmeniť ciele, obsah i metódy vyučovania na našich školách).

Riadená spoločnosť pred rokom 1989 „zabezpečila” umiestnenie všetkých absolventov vzdelávacieho systému do reálnej praxe.Otázkou ostáva, či súčasná škola pripravuje svojich absolventov na požiadavky, ktoré na nich kladie moderná spoločnosť.

V posledných rokoch sa do centra pozornosti modernej pedagogiky dostáva pojem **gramotnosť (či kompetencia) žiaka**. Narastá množstvo informácií, ktoré je potrebné vedieť spracovať, hodnotiť, kriticky triediť a použiť.

1. Východiská pre tvorbu plánu čitateľskej gramotnosti ako súčasti ŠkVP

**Medzinárodné výskumy a testovania čitateľskej gramotnosti:**

**PIRLS –** (Progress in International Reading Literacy Study) je Medzinárodný výskum čitateľskej gramotnosti žiakov základných škôl, ktorý zastrešuje IEA (The International Association for the Evaluation of Educational Achievement) – Medzinárodná asociácia pre hodnotenie výsledkov vzdelávania so sídlom v Amsterdame.

Národným koordinačným centrom štúdie PIRLS je Štátny pedagogický ústav v Bratislave a národnou koordinátorkou je Mgr. Zuzana Lukačková.

**PIRLS** 2001 bolo prvým z cyklu testovaní čitateľskej gramotnosti, ktoré sa budú uskutočňovať každých päť rokov tak, aby sa dal monitorovať vývoj v tejto oblasti vzdelávania.

Spomedzi 35 štátov sveta sa slovenskí žiaci umiestnili v roku 2001 iba na 20. mieste – výrazne nás predbehli aj českí žiaci (12. miesto).

**PIRLS** skúma čitateľskú gramotnosť 9 – 10 ročných žiakov, čo vo väčšine krajín zodpovedá žiakom 4. ročníkov ZŠ.

Zámerom je nielen zisťovanie výkonov žiakov v čítaní, ale tiež skúmanie domácich a školských podmienok pre učenie sa čítať a hľadanie súvislostí medzi výkonom žiakov a týmito podmienkami.

Žiaci 4. ročníkov ZŠ sa testovali v dvoch oblastiach:

* v schopnosti porozumieť informačnému textu,
* v schopnosti porozumieť literárnemu textu.

Ďalšie meranie sa uskutočnilo v roku 2005 a 2010.

**PISA** - (Programme for International Student Assessment alebo Programme of Indicators of Student Achievement ) je program na medzinárodné hodnotenie čitateľskej, matematickej a prírodovednej gramotnosti 15-ročných žiakov. Slovensko sa zúčastnilo výskumu v rokoch 2003, 2006, 2009, 2012. Výsledky žiakov a ukážky úloh sú sprístupnené na [www.nucem.sk.](http://www.nucem.sk/)

2. Charakteristika kompetencie

**Čitateľská gramotnosť** sa v súčasnosti nechápe ako schopnosť čítať, nesleduje sa ani schopnosť rýchlo a plynulo čítať.

Pri najvyššej úrovni čitateľskej gramotnosti má byť čitateľ schopný spracovať také informácie z neznámeho textu, ktoré nie je jednoduché nájsť, musí preukázať detailné porozumenie textu a musí vedieť posúdiť, ktoré informácie z textu sú podstatné. Takýto čitateľ je schopný kriticky hodnotiť, formulovať hypotézy založené na konkrétnych vedomostiach a reagovať na neočakávané situácie.

Obsahom tejto prílohy k ŠkVP je súhrn teoreticko-metodologických východísk o možnostiach rozvoja čitateľskej gramotnosti ako **nadpredmetovej kompetencie** v rámci spoločného postupu učiteľov. Vzťahuje sa predovšetkým na komplexné plánovanie rozvoja čitateľskej gramotnosti žiakov v školskom vzdelávacom programe.

Požiadavky na prácu s informáciami sú vyjadrené v kľúčových kompetenciách, z čoho vyplýva, že sa majú formovať na vyučovaní rôznych predmetov príslušných vzdelávacích oblastí – v tom spočíva nadpredmetovosť čitateľskej gramotnosti.

Edukačný proces má byť zameraný na to, aby sa žiak už na primárnom stupni vzdelávania naučil rozumieť rôznym typom doteraz používaných textov a bežne používaným prejavom neverbálnej komunikácie a dokázal na ne adekvátne reagovať, aktívne vyhľadávať informácie na internete, vyberať a hodnotiť získané informácie, spracovávať ich a využívať vo svojom učení a v iných činnostiach, pri riešení problémov hľadať a využívať rôzne informácie (ŠVP,2008). Na tieto ciele má nadväzovať edukácia na nižšom strednom stupni vzdelávania, aby si žiak uvedomil potrebu svojho autonómneho učenia sa ako prostriedku sebarealizácie a osobného rozvoja, reflektoval proces vlastného učenia sa a myslenia pri získavaní a spracovávaní nových poznatkov a informácií a uplatňoval rôzne stratégie učenia sa, kriticky zhodnotil informácie a ich zdroj, tvorivo ich spracoval a prakticky využíval, využíval všetky dostupné formy komunikácie pri spracovávaní a vyjadrovaní informácií rôzneho typu a efektívne využíval dostupné informačno-komunikačné technológie.

Na základe zaradenia čitateľskej gramotnosti ako globálnej schopnosti potrebnej v školskom vzdelávaní sa stáva pre učiteľa základným faktorom jeho plánovania. Súčasne poukazuje na potrebu spájať, integrovať procesy plánovania aj v rámci školy a hľadať možnosti prirodzeného prelínania v samotnej realizácii.

Vzhľadom na aktuálne záujmy a potreby nastupujúcej generácie je nutné zakomponovať do plánov rozvoja čitateľskej gramotnosti a následne i využívať aj prvky digitálnej čitateľskej gramotnosti – využitie e-kníh (čítačiek, tabletov, smartfónov...), a to nielen beletrie, no i odborných, súvislých i nesúvislých textov, grafov, schém, tabuliek, reklamných textov apod.

3. Cieľové kompetencie žiakov

Kompetenčne ponímané vzdelávanie spočíva v tom, že určené kompetencie žiak dosahuje v rámci cieľov a obsahu v konkrétnych predmetoch. Preto aj ciele vzdelávacích oblastí špecifikujú a rozpracovávajú kľúčové kompetencie podľa príslušného zamerania.

|  |  |  |
| --- | --- | --- |
| **Vzdelávacia oblasť** | **Primárne vzdelávanie** | **Nižšie sekundárne vzdelávanie** |
| **Jazyk**  **a komunikácia** | Vlastná tvorba jazykových prejavov, práca s informáciami, čitateľská gramotnosť, schopnosť argumentovať.  Kľúčové jazykové kompetencie – počúvanie, hovorenie, písanie, čítanie s porozumením.  Čitateľské kompetencie – súbor vedomostí, zručností, hodnôt a postojov zameraných na príjem (recepciu) umeleckého textu (čítanie, deklamácia, počúvanie), jeho analýzu, interpretáciu a hodnotenie.  Rozvoj čitateľských schopností, ktoré presahujú aspekt technického zvládnutia čítaného textu a smerujú k prijatiu jeho obsahu.  Schopnosť využiť nové možnosti a ponuky pri získavaní informácií – digitálna čitateľská gramotnosť (súvislé i nesúvislé texty v digitálnej podobe na internete) | |
| **Príroda a spoločnosť**  **Človek a príroda**  **Človek a spoločnosť**  **Matematika a práca**  **s informáciami** | Samostatne sa orientovať  v informáciách a vedieť ich  spracovávať objektívne do takej miery, do akej to povoľuje kognitívna úroveň žiaka. | Získavať informácie o prírode a jej  zložkách nielen z rôznych zdrojov,  ale aj prostredníctvom vlastných  pozorovaní a experimentov v prírode a v laboratóriu, čím si rozvíjajú zručnosti pri práci s grafmi, tabuľkami, schémami, obrázkami, náčrtmi.  Získavať základné schopnosti  a zručnosti poznávať historický  materiál.  Vyhľadávať relevantné informácie  z rôznych zdrojov a využívať ich  v dejepise.  Pracovať s informáciami o Slovenskej republike ako časti Zeme a o Zemi ako celku, porozumieť a rozvíjať čítanie a interpretáciu obrázkov, fotografií, grafov, tabuliek, prierezov, schém a diagramov ako prostriedkov geografie, aj v digitálnej podobe (internet).  Matematika sa podieľa na rozvíjaní  schopnosti žiakov používať  prostriedky IKT na vyhľadávanie,  spracovanie, uloženie a prezentáciu  informácií – tablet, smartfón... |

**Na primárnom stupni vzdelávania** má kľúčové postavenie slovenský jazyk a literatúra.

Žiak 2. ročníka sa učí v prečítanom texte vyhľadať informáciu, ktorá je v ňom uvedená explicitne alebo synonymným spôsobom a po prečítaní časti príbehu sformulovať svoju predstavu o pokračovaní textu. Technická stránka čítania zostáva i naďalej zachovaná, rozdiel je vtom, že žiak sa učí predložený text čítať s porozumením. Žiaci majú získať bázovú gramotnosť a rozvíjať základy funkčnej gramotnosti.

V ďalších ročníkoch má získať **analytické a interpretačné zručnosti** –zostaviť osnovu prečítaného textu, určiť hlavnú myšlienku prečítaného textu, prerozprávať obsah prečítaného textu, vyjadriť svoje pocity a zážitky z prečítaného textu, vyhľadávať, identifikovať v literárnych textoch hlavné a vedľajšie postavy, literárne a jazykové prostriedky, vybrané pojmy a výrazy, hodnotiť postavy literárneho diela, určiť ich vzájomný vzťah, odlišovať prozaické a básnické texty, odlišovať umelecké a náučné texty.

Vyučovanie v predmete **prírodoveda** má žiakov viesť okrem iného k rozvoju schopnosti získavať informácie o prírode pozorovaním, skúmaním a hľadaním v rôznych informačných zdrojoch.

Výučba **vlastivedy** je zameraná na zážitkové poznávanie oblastí Slovenska. Pre žiakov je dôležité orientovať sa v mape, vedieť z nej čítať s porozumením a rozprávať o obrázkoch, fotografiách, porovnávať jednotlivé oblasti s krajom, v ktorom žiak žije, získavať zaujímavé informácie, triediť ich, využívať v kontextových situáciách.

**V nižšom sekundárnom vzdelávaní** sa systematicky žiak učí čítať s porozumením v predmete **slovenský jazyk.**

V ďalších predmetoch je zjavné zameranie na prácu s informáciami.

**Chémia** – porozumieť odborným textom na primeranej úrovni a vedieť aplikovať získané poznatky na riešenie konkrétnych úloh. V rámci samostatnej práce majú byť žiaci schopní samostatne získavať potrebné informácie súvisiace s chemickou problematikou z rôznych informačných zdrojov (odborná literatúra, internet) a využívať multimediálne učebné materiály.

**Fyzika** – vedieť získavať, triediť, analyzovať a vyhodnocovať informácie z rôznych vedeckých a technologických informačných zdrojov, využívať informácie na riešenie problémov, efektívne rozhodnutia a v rozličných činnostiach vedieť nájsť, získať a spracovať informácie z odbornej literatúry a iných zdrojov a ich kriticky zhodnotiť z hľadiska správnosti, presnosti a spoľahlivosti.

**Biológia** – vedieť využiť, vyhľadávať, triediť a spracovávať informácie a dáta z rôznych zdrojov, zrozumiteľne prezentovať svoje poznatky, skúsenosti a zručnosti, vedieť spracovať jednoduchú správu z pozorovania na základe danej štruktúry, vedieť spracovať a prezentovať jednoduchý projekt so zameraním na ciele, metódy, výsledky a ich využitie.

**Dejepis** – vedieť vyhľadávať relevantné informácie z rôznych zdrojov – textov verbálnych, obrazových, grafických, z textov kombinovaných, z učebníc, cvičebníc, pracovných zošitov, slovníka cudzích slov, atlasov, novín, časopisov, webových stránok, z populárno-vedeckej literatúry a historickej beletrie, využívať tieto informácie a verifikovať ich hodnotu vyberaním, organizovaním, porovnávaním, rozlišovaním, zaraďovaním informácií a kritickým zhodnotením rôznych zdrojov informácií.

**Geografia** – vedieť používať a interpretovať mapy rôzneho druhu, pracovať s literatúrou ako zdrojom poznatkov (učebnice, odborné a populárno-vedecké časopisy) – správne porozumieť prečítanému, spracovať a interpretovať získané poznatky. Prvotné rozvíjanie čítania a interpretácie obrázkov, fotografií, grafov, tabuliek, prierezov, schém a diagramov patrí medzi základné vyjadrovacie prostriedky geografie.

**Občianska náuka** – vedieť využívať ako zdroj informácií rôzne verbálne a neverbálne texty spoločenského a spoločensko-vedného charakteru.

**Matematika a informatika** – na 2. stupni ZŠ vedieť správne používať matematickú symboliku a znázorňovať, schopnosť čítať s porozumením súvislé texty obsahujúce čísla, závislosti a vzťahy a nesúvisle texty obsahujúce tabuľky, grafy a diagramy.

Z uvedených ukážok cieľov jednotlivých predmetov vyplýva, že žiaci majú využívať text ako zdroj poznatkov s dôrazom na **samostatné získavanie a spracovanie informácií z textu.** Dôležité je, aby si učitelia uvedomili, že táto schopnosť je potrebná v učení sa žiaka v ktoromkoľvek predmete kognitívneho zamerania, a preto môžu spoločne postupovať v plánovaní jej rozvoja v rámci príslušnej vzdelávacej oblasti, ale aj celého stupňa vzdelávania.

4. Odporúčania k práci so žiakmi v zmysle podpory rozvoja čitateľskej gramotnosti

Na každý tematický celok má učiteľ naplánované ciele na rozvoj čitateľskej gramotnosti.

Žiaci majú možnosť pravidelne pracovať s textom v učebnici.

Vo vyučovacom procese využívať texty pre žiakov z iného zdroja (internet, knihy, časopisy apod.).

Text pre žiakov si vyberať podľa cieľov tematického celku.

Umožňovať žiakom, aby v texte vyhľadávali konkrétne informácie.

Umožňovať žiakom, aby z textu vyvodili potrebné informácie.

Žiaci majú možnosť riešiť úlohy zamerané na hodnotenie obsahu textu.

Žiaci majú možnosť v práci s textom riešiť úlohy, v ktorých je potrebné využívať doterajšie vedomosti a skúsenosti.

Žiaci pravidelne riešia úlohy k textu v skupinách.

Žiaci pravidelne riešia úlohy k textu v samostatnej práci.

Na prácu s textom využívať na vyučovacej hodine rôzne metódy.

Používať metódy, ktoré umožňujú mojim žiakom sledovať svoje porozumenie textu.

Žiaci majú možnosť pýtať sa, keď obsahu textu neporozumeli.

Žiakom pravidelne poskytovať spätnú väzbu po práci s textom.

Žiaci môžu pravidelne hodnotiť, ako sa im darilo v práci s textom.

Do testu (previerky) vedomostí z učiva zaraďovať aj úlohy na čítanie s porozumením.

Vo väčšej miere využívať texty priamo z internetu – práca s tabletom, informácie získané pomocou smartfónu apod.